Aprobat

prin ordinul nr. \_\_\_\_

din \_\_\_\_\_\_\_\_\_\_\_\_\_\_\_\_\_\_\_\_\_

**Regulamentul**

**de organizare şi desfăşurare a procesului didactic în învăţămîntul mediu de specilaitate în baza Sistemului Naţional de Credite de Studiu**

**I. Prevederi generale**

1. Prezentul regulament se referă la organizarea şi desfăşurarea procesului educațional în învăţămîntul mediu de specialitate şi a fost elaborat în temeiul Legii învățămîntului (nr. 547 din 21.07.1995), Legii nr 1070-XIV din 22 iunie 2000 privind aprobarea Nomenclatorului specialităților pentru pregătirea cadrelor în instituțiile de învățămînt mediu de specialitate, Planului-cadru pentru învăţămîntul mediu de specialitate aprobat prin ordinul ministrului educaţiei nr.\_\_\_ din\_\_\_\_\_ (nr. 252 din 24 mai 2004, cu completările și modificările ulterioare) şi Ghidului de implementare a Sistemului Naţional de Credite de Studiu, aprobat prin ordinul ministrului educaţiei nr.\_\_\_\_\_\_ din \_\_\_\_\_

2. Regulamentul se aplică tuturor elevilor de la învăţămîntul cu frecvenţă la zi, cu frecvenţă redusă sau la distanță, înscrişi în instituţiile de învăţămînt mediu de specialitate, elevilor străini (cu excepţiile prevăzute de legislaţia în vigoare sau tratatele internaţionale).

3. Procesul educațional în instituţiile de învăţămînt mediu de specilaitate de stat şi privat, la toate formele de învăţămînt (la zi, cu frecvenţă redusă şi la distanţă), este organizat, începînd cu anul de studii 2013-2014 cu aplicarea Sistemului Naţional de Credite de Studiu (SNCS), elaborat în baza Sistemului European de Credite Transferabile (European Credit Transfer System – ECTS) cu ***funcţie de acumulare*** în evidenţa rezultatelor propriilor elevi la toate formele de învăţămînt, precum şi cu ***funcţie de transfer*** în procesul de mobilitate a elevilor în plan naţional sau internaţional.

4. Conţinutul procesului de studii este determinat de planurile de învăţămînt şi curriculumurile/programele analitice pe unităţi de curs/module.

5. ***Planurile de învăţămînt*** vor fi elaborate şi aprobate în conformitate cu prevederile Planului-cadru pentru învăţămîntul mediu de specialitate.

***6. Curriculumurile/Programele analitice***, elaborate de catedre şi aprobate de Consiliul metodic, în baza avizului favorabil al catedrelor de profil ale instituţiei de învăţămînt superior de profil, vor include preambulul cu descrierea unităţii de curs/modulului şi conţinutul propriu-zis.

***a)Descrierea unităţilor de curs/modulelor***  va conţine obligatoriu:

* denumirea cursului/modulului;
* codul cursului/modulului, care include informaţia privind anul şi semestrul în care se predă unitatea de curs/modulul, gradul de obligativitate (obligatorie în cadrul unui domeniu (specialităţi), opţională), precum şi categoria formativă a acestuia (de orientare socio-umanistică, fundamentală, de formare a competenţelor);
* tipul cursului/modulului cu indicarea ponderii diferitor activităţi;

Unitatea de curs/modulul poate fi realizată prinprelegere, seminare, lecţii teoretice și practice, lucrări de laborator, activităţi practice în ateliere, stagiu de practică, studiu personal ghidat, studiu individual, muncă în proiect etc.

* numărul de credite alocat unităţii de curs/modulului;
* obiectivele cursului/modulului exprimate în finalităţi de studiu şi competenţe;
* exigenţele prealabile.

Acest compartiment va include informaţia despre cunoştinţele prealabile necesare elevului pentru a începe studiul unităţii de curs/modulului; despre literatura de referinţă pe care elevul ar putea să o consulte din timp, precum şi despre cursurile/modulele pe care elevul trebuia să le fi susţinut înaintea începerii cursului/modulului dat.

***b) Conţinutul cursului/modulului include:***

* + conţinuturi corespunzătoare domeniului, specialităţii, programului de instruire;
	+ conţinutul de bază al cursului/modulului, repartizarea orelor pe teme de studiu, cu divizarea acestora pentru prelegeri, seminare, lucrări practice şi de laborator, studiu individual, studiu personal ghidat etc.;
* bibliografia recomandată (obligatorie şi suplimentară) necesară pentru însuşirea unităţii de curs/modulului;
* strategii de predare, învațare și evaluare;
* strategii de monitorizare a lucrului individual.

Se vor defini clar metodele utilizate de evaluare formativă sau sumativă a competențelor formate elevilor (evaluare prin examene scrise, examen scris în combinaţie cu discuţii orale, examen oral, evaluare asistată de calculator, raport, lucrare practică, lucrare de laborator, studiu de caz, stagiu de practică, referat, portofoliu, proiect, etc.), cât şi ponderea şi importanţa relativă a diferitor etape şi modalităţi de evaluare;

Se va indica daca unitatea de curs poate fi oferită și în alte limbi decît cea de stat.

6. Asigurarea metodică a procesului de predare-învăţare-evaluare se va realiza de către catedre care propun elevilor pachetul de materiale necesar:

* Ghidul elevului;
* curricula/programa analitică pentru fiecare unitate de curs/modul;
* materiale pentru activitate în auditoriu pentru fiecare unitate de curs/modul din planul de învăţămînt (curs de lecții, teze ale orelor teoretice, planuri pentru seminare, indicaţii metodice etc.);
* materiale-suport pentru activitatea de învăţare individuală a elevilor, materiale pentru autocontrol/autoevaluare la fiecare unitate de curs/modul, inclusiv, studii de caz, teste de control, teste-grilă, întrebări pentru examene etc.;
* materiale pentru realizarea stagiilor de practică, inclusiv programe şi planuri pentru diferite tipuri de practica, instrucțiuni și indicații metodice.

**7.** Încheierea anuală a ***Contractului de studii***,document de bază obligatoriu în procesul de realizare a funcţiei de acumulare a SNCS, între elev şi instituţia de învăţămînt, la care acesta îşi face studiile, este obligatorie.

La alcătuirea Contractului de studii elevul va fi îndrumat de un consilier. Rolul de consilier este pus în sarcina șefului de secție/directorului adjunct pentru instruire.

 Semnarea contractului se va face pînă la 30 iunie pentru elevii anului II-IV (II –V) şi pîna la 15 septembrie pentru elevii I. Modificările în Contractul de studii se vor opera pîna la 20 septembrie ale noului an de studii.

În Contractul de studii sunt enumerate unităţile de curs (obligatorii, opţionale și la libera alegere) care vor fi studiate în anul respectiv de studiu şi care însumează cel puţin 60 de credite de studiu, unităţile nepromovate din anul precedent de studii, precum şi cele preconizate a fi luate în avans. La selectarea unităţilor de curs pentru Contractul de studii se va ţine cont de condiţionările existente în planul de învăţămînt.

Lista unităţilor de curs/modulelor la libera alegere prevăzute în planul de învăţământ şi propuse pentru anul următor de studii se face cunoscută elevilor prin afişare anual, cel tîrziu pînă la data de 15 aprilie. Elevul este obligat până la data de 20 mai să selecteze cursurile/modulele la libera alegere pentru constituirea propriului traseu educaţional. Pentru a se înscrie şi a obţine credite la unităţile de curs/modulele menţionate, elevul depune cerere în scris pîna la 30 iunie a fiecărui an de studii şi indică cursurile selectate în Contractul anual de studii.

Formațiunea de studiu la disciplinele la libera alegere vor fi constituite din cel puțin 15 persoane. La profilurile Medicină, Arte, Muzică, Design, Sport – cel puțin 5 persoane. Dacă la un curs/modul la libera alegere, pentru care a optat elevul, în conformitate cu legislaţia în vigoare, nu poate fi constituită o formaţiune/grupă de studiu, acesta este obligat să opteze pentru un alt curs. În acest caz Contractul de studiu va fi modificat în termen de cel mult 2 săptămâni. Dacă o unitate de curs/modul din planul de învăţămînt cu tematică similară este predat de cîteva cadre didactice, elevul are drept la alegere alternativă.

Unităţile de curs/modulele din Contractul de studii nu pot fi modificate pe parcursul anului de studii. Excepţie fac elevii implicaţi în programe de mobilitate.

Realizarea deplină sau parţială (70%) a condiţiilor prevăzute de Contractul de studii, stabilită pentru nu semestru, conform reglementărilor în vigoare, dă dreptul la continuarea studiilor.

**8. *Calendarul anului de studii*** se va elabora în conformitate cu prevederile Planului-cadru pentru învăţămîntul mediu de specialitate şi va include semestrele de activităţi didactice, sesiunile de examene, stagiile de practică și vacanțele.

Sesiunea de examene repetate se aprobă prin decizia Consiliului Profesoral.

**II. Regulile de operare cu creditele de studiu**

###### Alocarea creditelor

Numărul total de credite pentru un domeniu de studiu/domeniu de formare profesională/specialitate este acelaşi pentru toate formele de învăţămînt: de zi, cu frecvenţă redusă şi la distanţă.

Creditele se alocă pe semestre/ani de studii, respectiv, la învăţămîntul de zi, 30 credite/ 60 credite.

La învăţămîntul cu frecvenţă redusă şi la învățămînt la distanţă, unde durata studiilor este mai mare cu un an decît la învăţămîntul la zi, numărul total de credite se va repartiza proporţional pe ani de studii, în conformitate cu planurile de învăţămînt şi calendarul anului de studii, şi va constitui în mediu 40 de credite pentru un an de învățămînt.

Diploma de studii mediu de specialitate se cuantifică cu 120 - 180 credite, în funcţie de durata programului de studiu.

Fiecărei unităţi de curs/modul/activitate din planul de învăţământ (discipline de studii, proiecte, stagii de practică, examenul de absolvire etc.) i se alocă un număr întreg de credite, în funcţie de timpul integral de învăţare necesar elevului (în baza numărului orelor de contact direct (prelegere, seminare, lecţii teoretice și practice, lucrări de laborator, activităţi practice în ateliere, stagiu de practică, studiu personal ghidat, studiu individual, muncă în proiect etc.) precum şi de studiu independent.

Creditele alocate unei discipline nu se pot obţine pe etape.

Durata standard de studiu a unei unităţi de curs este, de regulă, semestrul. Creditele nu se diferenţiază în raport cu nivelul semestrului sau al anului de studiu. La cursurile eşalonate, ca excepţie, pe două sau mai multe semestre creditarea se face semestrial, planul de învăţămînt urmînd să prevadă cîte o formă de examinare pentru fiecare semestru. În planul de învăţămînt disciplina se va înscrie după cum urmează: Contabilitate I, Contabilitate II, Contabilitate III sau în dependență de nivelul de învățare (curs inițial, curs intermediar, curs avansat).

Se recomandă cuantificarea unei unităţi de curs din planul de învăţămînt în mediu cu 2-6 credite.

Stagiile de practică se creditează distinct, de regulă, 1credit pentru 30 ore de stagiu, în funcţie de ponderea/importanţa stagiului de practică în pregătirea specialistului. Stagiile de practică ce preced examenle de absolvire se creditează separat. Pentru stagiile de practică pot fi alocate circa 15-20 de credite pentru programele de 120 de credite şi circa 20-25 de credite pentru programele de 180 de credite.

Lucrările/proiectele de an sunt evaluate în cadrul cursurilor corespunzătoare şi din numărul total de credite ce revin acestora.

Examenul de absolvire/proiectul de diplomă se creditează separat cu, respectiv, 4-5 credite.

***Acordarea de credite*** se face odată cu promovarea unităţii de curs/modulului sau activităţii care este evaluată independent. Astfel, prin acordarea de credite se certifică faptul că au fost realizate volumul preconizat de muncă, finalităţile de studiu stabilite şi au fost dobîndite anumite competenţe scontate. Numărul de credite obţinut în urma promovării este cel stabilit, indiferent de nota de promovare obţinută.

*Unităților de curs ale ciclului liceal, în grupele formate în baza studiilor gimnaziale, nu li se acordă credite de studii. Aceste discipline vor fi evaluate prin note, conform sistemului național de notare de zece puncte*.

*Acumularea creditelor*

Creditele alocate se cumulează pe unităţi de curs.

Într-un semestru se vor planifica în mediu 6-8 unităţi de curs/module, în vederea acumulării celor 30 de credite de studiu. Ca excepţie, pentru domeniile vocaţionale: Arte, Educaţie fizică şi Sport, Militărie, Medicină, numărul maxim de unităţi de curs /module pe semestru va fi de 10.

Disciplinele socio-umanistice, fundamentale, de specialitate și cele la libera alegere din anii 1-3, în grupele formate în baza studiilor gimnaziale, cu termenul de studii de 4/5 ani, vor constitui un volum de 1800 ore contact direct si studiu individual și vor însuma 60 de credite de studii. Repartizarea creditelor de studii pe semestre, în cazul respectiv, se va efectua în dependență de numărul de discipline socio-umanistice, fundamentale, de specialitate și de discipline la libera alegere și a numărului de ore prevăzute pentru studierea acestora, în fiecare semestru.

Creditele se pot obţine ***în avans*** şi se pot reporta în semestrele următoare.

Obţinerea creditelor în avans sau reportarea în semestrele următoare se face la cererea elevului şi se aprobă de către Consiliului profesoral.

Creditele obţinute în avans sunt luate în calcul pentru anul/semestrul căruia îi aparţine cursul/modulul promovat în avans şi nu pot influenţa numărul de credite necesar promovării anului/semestrului curent de studiu, precum şi acordarea de burse.

Nu pot fi luate în avans unităţi de curs/module care, conform curriculumului/programei analitice, necesită obţinerea creditelor pentru unităţi de curs/module, care nu au fost studiate şi promovate. La luarea în avans a unităților de curs se va ține cont de continuitatea studierii disciplinelor, conform Planului de studii la specialitatea respectivă.

Obţinerea de credite în avans se face în baza unei cereri scrise a elevului şi se stipulează în Contractul anual de studii semnat de elev. Optarea pentru obţinerea de credite în avans presupune următoarele condiţii:

* elevul va obţine integral creditele la toate unităţile de curs/modulele prevăzute în planul de învăţământ pentru fiecare semestru;
* va avea o medie generală nu mai mică de 9;
* va realiza integral disciplinele preliminare disciplinei pentru care solicită credite în avans;
* creditele pot fi luate în avans începând cu semestrul II de studii;
* pot fi luate în avans nu mai mult de 10 credite anual;
* elevul va beneficia de cel mult 3 examene repetate gratuite într-un an.

Nepromovarea examenelor pentru obţinerea creditelor solicitate în avans nu presupune exmatricularea elevului.

Obţinerea creditelor la cursurile obligatorii şi la libera alegere din planul de învăţămînt se poate amîna, cu condiţia realizării numărului minim de credite necesar promovării anului respectiv (70 la suta din numărul total de credite preconizate pentru anul de studii).

Creditele se acumulează pe parcursul anilor de studii pentru obţinerea diplomei într-un domeniu de formare profesională.

Se permite elevului să acumuleze cel mult 8 (10) credite pe an de la cursuri urmate la alte specialităţi din cadrul instituţiei sau în alte instituţii de învăţământ. Aceste unităţi de curs, precum şi numărul maxim de credite transferabile, vor fi nominalizate în acordurile bilaterale semnate între secţiile de studii din cadrul aceleași instituții sau instituţii diferite.

Admiterea la susţinerea probelor examenului de absolvire este condiţionată de obţinerea tuturor creditelor aferente cursurilor/modulelor obligatorii şi la libera alegere din planul de învăţămînt.

Creditele, odată obţinute, se recunosc pe întreaga durată de studii şi recunoaşterea lor nu este afectată de modificările curriculei/programelor de studii sau planurilor de învăţământ.

În cazul anulării Contractului de studii elevul beneficiază de toate creditele acumulate pînă la întreruperea studiilor.

**Regulile de transferabilitate a creditelor**

Transferul de credite poate fi operat, la solicitare, numai în cadrul aceluiaşi domeniu de formare profesională (profil), dat fiind finalităţile de studiu şi competenţele distincte pentru fiecare specialitate.

Creditele sunt transferabile de la o instituţie de învăţământ la alta sau de la o specialitate la alta în cadrul aceleiaşi instituţii, pe unităţi de curs/module sau pe perioade compacte de studiu.

Creditele sunt transferabile în cadrul domeniilor de studiu/domeniilor de formare profesională/specialităţilor mai mult sau mai puţin înrudite sau complementare.

Transferul creditelor de studiu se face în baza solicitării de transfer în formă de cerere a elevului şi a unei convenţii între instituţiile de învăţămînt/secţiile de studii ale instituțiilor de învățămînt implicate. Parteneriatul presupune existenţa unor planuri de învăţământ compatibile, cu o structură suficient de flexibilă.

Actele prin care în procesul de transfer se recunosc creditele acumulate: - acordul bilateral (contractul) de studiu (model ECTS), cererea de mobilitate (Formularul de candidatură ECTS - application form), Transcripţia notelor /Extrasul din Foaia Matricolă şi Decizia de Recunoastere a Creditelor sunt incluse în dosarul elevului.

Recunoaşterea şi echivalarea creditelor şi, implicit, a componentelor programului de studii se realizează în bază de finalităţi de studiu realizate şi competenţe obţinute.

### Reguli de examinare-evaluare şi promovare

Finalităţile de studiu şi competenţele pentru fiecare unitate de curs/modul sau activitate din planul de învăţămînt, care urmează a fi evaluate pe parcurs sau la examene, se stabilesc prin curriculumurile/programele analitice ale cursurilor/modulelor respective şi se aduc la cunoştinţa elevilor la începutul studierii acestora.

Evaluarea finalităţilor de studiu realizate şi competenţelor obţinute de către elev se realizează prin *evaluare curentă* (nota curentă, test, studiu de caz, portofoliu, eseu, raport, referat, etc.) pe tot parcursul studiilor în cadrul orelor teoretice, orelor practice, seminarelor, lucrărilor de laborator, precum şi prin *evaluare finală*/*sumativă* prin examene, teze semestriale, care se susţin în sesiunile stabilite în conformitate cu calendarul anului de studii. Atît evaluarea curentă, cît şi cea finală/sumativă pot fi asistate de calculator. În cadrul specialităţilor din domeniile vocaţionale (Arte; Educaţie fizică şi sport, Militărie) evaluarea se va realiza cu utilizarea formelor specifice: spectacol, concert, probă sportivă, expoziţie etc.

Elevul va susţine examenele în sesiunile stabilite prin structura anului de studii.

Orarul sesiunii se stabileşte pe grupe şi se aduce la cunoştinţă elevilor cu cel puţin o lună înaintea începerii sesiunii de examene.

Toate unităţile de curs prevăzute în planul de învăţământ pentru un semestru vor fi evaluate prin examen scris, oral sau asistat de calculator. Tezele se admit doar pentru cursurile incluse în cadrul modulelor, pentru cursul „Educaţia fizică” și disciplinele liceale, în cazul grupelor formate în baza studiilor gimnaziale.

Modalitatea evaluării-examinării, notării, precum şi alte exigenţe privind promovarea (unitate de curs, lucrări, proiecte realizate etc.) şi ponderea acestora în nota finală sînt aprobate de către Consiliul Profesoral, la propunerea catedrei respective, şi se fac publice la începutul semestrului.

Evaluarea continuă va constitui circa 60 la sută din nota finală. Rezultatele evaluării continue realizate pe parcursul semestrelor se fixează în borderouri şi în baza de date a secţiei.

Pentru evaluarea scrisă se vor rezerva cel puţin 3 ore academice.

Evaluările asistate de calculator se vor organiza cu condiţia că numărul calculatoarelor utilizate la examen este echivalent cu numărul elevilor evaluaţi.

Probele finale orale se susţin în faţa unei comisii constituite din cel puţin două cadre didactice: cadrul didactic care a predat cursul respectiv, asistat de un cadru didactic de la catedra respectivă.

Instituţiile vor implica în evaluare specialişti independenţi de la catedra respectivă. Înlocuirea unuia din examinatori se face la propunerea şefului de catedră şi/sau la sesizarea elevilor, cu aprobarea Consiliului profesoral. La examinările finale pot asista, în calitate de observatori, reprezentanţi ai asociaţiilor de elevi de diferite niveluri, agenţi economici, părinți.

Elevul poate susţine examen la o singură disciplină intr-o zi, iar intervalul intre examene succesive trebuie sa fie de minimum 1-2 zile.

Pentru elevii admişi la studii promovarea anului de studiu este condiţionată de obţinerea creditelor prevăzute în planul de învăţământ. Aceste credite pot fi obţinute şi de la cursurile restante din anii precedenţi. Această prevedere nu se aplică elevilor străini, care-şi fac studiile în bază de contract.

Elevii înmatriculaţi la studii la locurile cu finanţare de la buget pot realiza gratuit o unitate de curs din planul de învăţămînt o singură dată. Repetarea unităţii de curs ca rezultat al nepromovării acesteia se va face doar în regim cu taxă în conformitate cu reglementările în vigoare.

În sesiunile ordinare elevul are obligaţia să se prezinte cu grupa în care este înscris. În cazuri bine justificate examinatorul poate permite elevului să se prezinte cu o altă grupă. În sesiunile de restanţe (repetate) elevul are posibilitate să selecteze din datele planificate cînd să se prezinte.

Elevii încadraţi în activităţi sportive de performanţă, festivaluri, concursuri /olimpiade internaţionale, programe de mobilitate, concediu de maternitate, pot beneficia de sesiune specială de examinare.

Un examen repetat poate fi susţinut gratuit cel mult de 3 ori. Neprezentarea fără motiv la examen se consideră prima încercare. În cazul în care elevul nu obţine note de promovare şi credite după cea de-a treia prezentare, acesta este obligat să reia integral activităţile ce ţin de unitatea de curs respectivă pe bază de taxă.

Evaluarea finalităţilor de studiu realizate în cadrul stagiilor de practică, obligatorii pentru elevi, conform planului de învăţămînt se face de către cadrul didactic–conducător al stagiului de practică şi îndrumătorul de practică la locul desfăşurării acesteia.

Nu este promovat elevul care a acumulat mai puţin de 70 la sută din credite la cursurile din planul de învăţământ în două semestre succesive. În cazuri excepţionale (concediu medical, participare la competiţii şi concursuri republicane şi internaţionale etc.) promovarea poate fi efectuată cu condiţia recuperării cursurilor în sesiunea următoare.

Elevii care nu obţin creditele necesare promovării în anul de studii următor şi sunt reînmatriculaţi în acelaşi an trebuie să realizeze cerinţele planului de învăţământ al promoţiei respective.

Numai elevul care obţine integral creditele la toate cursurile obligatorii şi la libera alegere prevăzute în planul de învăţămînt pentru fiecare semestru, poate candida pentru obţinerea unei burse de studiu.

Examenul de absolvire/susţinerea lucrării/proiectului de diplomă se organizează în conformitate cu Regulamentul de organizare şi desfăşurare a examenelor de absolvire şi de susţinere a lucrării/proiectului de diplomă în instituţia de învăţămînt mediu de specialitate. În caz de nepromovare a examenelor de absolvire/nesusţinere a lucrării /proiectului de diplomă acestea vor fi repetate în conformitate cu actele normative în vigoare.

Elevul care încearcă să promoveze examenul prin fraudă/prin copiere va fi exmatriculat prin ordinul directorului, la propunerea şefului secţiei.

***Reguli de notare cu utilizarea creditelor de studii***

Notarea la examene, teze, stagii de practică şi alte activităţi se face cu note de la 1” la “10”, exprimate în numere întregi.

Notele 5 (cinci) – 10 (zece) în rezultatul evaluării la un curs, permit obţinerea creditelor alocate cursului respectiv. Pentru activităţile care, nu se finalizează cu examen, condiţia de promovare o constituie realizarea integrală a sarcinilor didactice aferente acestora.

Creditele, de rînd cu notele, se înscriu în borderouri, carnetul de note al elevului, în Suplimentul la diplomă, eliberat la finalizarea studiilor, precum şi în extrasele din foaia matricolă, în caz de mobilitate academică/transfer/exmatriculare.

Notele şi creditele de la cursurile contractate în avans vor fi trecute în registre speciale, pe baza cererii scrise a elevului, în conformitate cu Contractul de studiu. Notele vor fi semnate de cadrul didactic examinator şi datate în mod corespunzător. Nu este permisă prezentarea la alte examene în afara celor cuprinse în Contractul de studii.

Nota finală la cursul evaluat cu note se constituie prin sumarea notelor obţinute pe parcursul semestrului, (activitate directă şi individuală a elevilor, evaluări curente şi sumative). Ponderea activităţilor în cadrul unităţii de curs este stabilită de către cadrul didactic, prin coordonare cu catedra respectivă. Tipurile de activităţi notate, ponderea fiecăreia în nota finală şi exigenţele privind promovarea se aduc la cunoştinţa elevului la începutul anului de învăţământ, la semnarea Contractului anual de studii.

O unitate de curs are o singură notă finală.

Cadrul didactic examinator are obligaţia de a comunica elevilor rezultatele la examene, în termene cît mai restrînse, dar nu mai tîrziu de ultima zi a sesiunii.

Elevii pot contesta nota acordată de profesor în decurs de 24 de ore din momentul anunţării notei. La susţinerea repetată a examenului, elevul poate solicita constituirea unei comisii de examinare din trei persoane, în componenţa căreia este inclus şi cadrul didactic, care a predat cursul respectiv.

Elevul care a promovat toate examenele prevăzute în planul de învăţămînt pentru anul de studii curent poate solicita, prin cerere, reexaminarea în vederea măririi notei la cel mult trei unităţi de curs din acest an. Reexaminarea pentru mărirea notei se face de către o comisie din care face parte cadrul didctic care a predat cursul. Nota se modifică doar în cazul cînd elevul a fost apreciat cu o notă mai mare.

În cazul repetării cursului nota obţinută anterior se anulează şi nu se ia în consideraţie la notarea repetată.

În baza rezultatelor evaluărilor semestriale/de an vor fi realizate ratinguri academice ale elevilor care îşi fac studiile într-un domeniu de formare profesională/specialitate pe ani de studii. Ratingul elevului se ia în considerare la acordarea de burse de studiu, burse de merit, la scutirea de plata taxei pentru studii etc., în conformitate cu reglementările în vigoare.

Pentru toţi elevii, în paralel cu sistemul naţional de notare, se aplică adiţional sistemul de notare în conformitate cu scala de notare ECTS.

Corelaţia între scala de notare din Republica Moldova şi scala de notare ECTS

|  |  |  |  |
| --- | --- | --- | --- |
| ScalaECTS | Scala RepubliciiMoldova | Calificativul | Corelarea dintre notă şi credite |
| ABCDE | 1098765 |  | Promovat (pass) | Se alocă numărul total de credite |
|  |
| FXF | 43-1 | (Fail) Eşec – ceva mai mult lucru necesar pentru a promova(Fail) Eşec – lucru considerabil necesar pentru a promova | Nu se alocă credite |

 ***Reguli de transfer***

Pe parcursul studiilor elevul poate solicita transferul de la o instituţie de învăţămînt la alta, de la o formă de învăţămînt la alta, de la o specialitate la alta în cadrul aceleaşi instituţii de învăţămînt, cu condiţia compatibilităţii planurilor de învăţămînt, respectînd regulile de aplicare a Sistemului Naţional de Credite de Studiu.

Transferul se poate realiza doar pentru anul II de studii şi următorii ( în cazul termenului de studii de 4-5 ani), cu excepţia ultimului an de studii, şi doar de la o specialitate la altă specialitate din acelaşi domeniu de studiu/domeniu de formare profesională sau înrudit.

Elevul poate depune cererea de transfer doar dacă este declarat promovat în conformitate cu planul de învăţămînt şi respectă criteriile de performanţă stabilite de fiecare instituţie, precum şi în limita locurilor disponibile.

Cererile de transfer vor conţine obligatoriu avizele favorabile ale directoruluiu din instituţia de bază şi instituţia unde pleacă elevul şi vor avea ca anexe Transcripţia notelor/Extrasul din foaia matricolă de model stabilit.

În cazul transferului de la o formă de învăţămînt la alta în cadrul aceleiaşi specialităţi sau de la o specialitate la alta în cadrul aceleiaşi instituţii, aprobarea transferului este de competenţa şefilor de secţii implicate şi a directorului. Transferul între specialităţi din acelaşi domeniu de studii sau înrudit din diferite instituţii de învăţămînt se realizează cu acordul directorilor instituţiilor implicate.

Transferul se efectuează la promovarea cu succes a anului/semestrului de studii, în perioada vacanțelor.

Transferul din afara ţării se realizează cu avizul favorabil al Ministerului Educației.

Şeful Secţieii care primeşte elevul transferat stabileşte:

a) recunoaşterea sau echivalarea examenelor şi a creditelor de studii;

b) diferenţele din planurile de învăţămînt, care urmează a fi realizate;

c) perioada de susţinere a diferenţelor din planurile de învăţămînt.

***Reguli de întrerupere şi prelungire a studiilor***

***Retragerea de la studii***

***Radierea din listele elevilor***

Elevii pot solicita, după finalizarea a cel puţin două semestre, întreruperea studiilor pe o perioadă de maximum 3 ani pe întreaga durată de studii.

Pentru a beneficia de întreruperea studiilor elevul va depune, pînă la începerea unui nou semestru, o cerere în acest sens. Întreruperea studiilor se aprobă de către Consiliul de administraţie al colegiului în baza cererii elevului.

***Întreruperea studiilor*** poate avea loc în următoarele situaţii:

1. pierderea capacităţii de studii din motive de sănătate (boli cronice, intervenţii chirurgicale, accidente, concediu de maternitate etc.)
2. concediu academic pentru îngrijirea copilului;
3. incapacitatea de a achita contractul de studii;
4. satisfacerea serviciului militar;
5. alte motive întemeiate.

Elevii de la anul I (învăţămînt de zi), pot beneficia de concediu academic, în cazuri excepţionale (boli cronice însoţite de pierderea capacităţii de muncă), şi doar prin coordonare cu Ministerul Educaţiei.

Pentru motive de sănătate atestate prin adeverinţe medicale (certificate) sau alte motive întemeiate se întrerupe şi se prelungeşte şcolarizarea gratuită prin acordarea concediului academic (de la 1 până la 3 ani).

Concediul academic se acordă o singură dată pe parcursul studiilor.

Întreruperile şi prelungirile de şcolarizare nu se includ în durata legală de şcolarizare gratuită.

După revenire elevul va realiza cerinţele planului de învăţământ al promoţiei cu care va finaliza studiile, fapt despre care acesta va fi informat. Concomitent, acesta va realiza contra taxă şi unităţile de curs apărute ca diferenţe în urma eventualei modificări a planului de învăţământ.

Ultimul semestru pînă la concediu academic şi primul semestru după revenire se consideră două semestre consecutive din punct de vedere al acumulării creditelor.

Dacă la sfârşitul duratei legale a programului de studii elevul nu a acumulat numărul total de credite, stabilit în planul de învăţământ, acesta poate solicita prelungirea duratei legale de studii contra taxă pentru realizarea cursurilor nepromovate.

Nu se admite ca durata totală a studiilor să depăşească cu mai mult de 2 ani pe cea prevăzută de planul de învăţământ.

***Exmatricularea şi restabilirea la studii***

Elevii pot fi exmatriculaţi din următoarele motive:

a) solicitarea proprie a elevului prin cerere pe numele directorului;

b) nerealizarea/neglijarea Contractului de studii privind achitarea taxei pentru studii în cazul elevilor înmatriculaţi la studii în regim cu taxă;

c) transferul elevului într-o altă instituţie;

d) neacumularea numărului de credite stabilit pe parcursul a două semestre consecutive;

e) promovarea examenului prin fraudă/copiere;

f) absențe motivate mai mult de 60 de zile sau 360 de ore academice;

g) absențe nemotivate pe o perioadă mai mare de 40 de ore/semestru la toate activităţile programate în planul de învăţămînt;

h) nerespectarea Statutului instituţiei, inclusiv a disciplinei şi codului moral al elevului.

Elevilor exmatriculaţi din instituţia mediu de specialitate li se eliberează adeverinţa academică cu extrasul din foaia matricolă, de model stabilit.

Elevii exmatriculaţi pot fi restabiliţi la studii/sau reînmatriculaţi în termen nu mai mic de 10 luni de la data exmatriculării.

Exmatricularea şi restabilirea la studii a elevilor exmatriculaţi se face prin ordinul directorului instituţiei de învăţămînt la propunerea şefului de secţie. Elevul se restabilește la studii în semestrul din care a fost exmatriculat și este obligat să frecventeze unitățile de curs la care nu a acumulat credite de studii.

***Studii în termene reduse***

În învățămîntul mediu de specialitate nu se acceptă reducerea duratei studiilor.

##### *Organizarea studiilor în paralel la două specialităţi*

Se permite elevilor să-şi facă studiile în paralel la a doua specialitate în cadrul colegiilor doar prin învăţămînt cu frecvenţă redusă sau învățămînt la distanță. Studiile în paralel la a doua specialitate pot fi urmate de elevii:

* care obţin integral creditele la toate unităţile de curs prevăzute în planul de învăţământ pentru fiecare semestru precedent la prima specialitate;
* care au promovat anul I cu media notelor nu mai mică de 9.00 în domeniul socio-umanistic şi economic şi nu mai mică de 8.50 în domeniile real, tehnic, tehnologic, militar.

Studiile la a doua specialitate pot fi urmate doar prin contract, cu achitarea taxei pentru studii.

Unităţile de curs care coincid în planurile de învăţământ ale celor două specialităţi se creditează o singură dată.

***Studiul individual al elevului ghidat de profesor***

În dependenţă de specificul şi particularităţile unităţii de curs, raportul ore contact direct şi lucru individual poate constitui la învăţămîntul de zi 1:1, 1:2; 2:1.

Studiul individual ghidat de profesor include:

* + studiul suplimentar al materialelor din cadrul cursului;
	+ consultaţii suplimentare pentru elevii cu un rating scăzut, care întîmpină dificultăţi la realizarea sarcinilor de la cadrul didactic;
	+ organizarea ocupaţiilor cu utilizarea formelor interactive, inclusiv a discuţiilor;
	+ realizarea evaluărilor curente;
	+ verificarea testelor, lucrărilor de control, eseelor, referatelor, rapoartelor etc.

Studiul individual ghidat de profesor se va include în orar şi constituie parte din volumul de lucru al elevului pentru săptămînă.

Studiul individual ghidat de profesor constituie parte din norma didactică a cadrului didactic.

Studiul individual ghidat de profesor este prevăzut pentru toate unităţile de curs din planul de învăţămînt.

Descrierea formelor interactive pentru studiul individual ghidat de profesor, utilizate de către cadrul didactic, temele, sarcinile şi numărul de ore se include în curriculum/programa analitică a cursului.

Mobilitatea elevilor

Elevii au dreptul să se implice şi să participe în programe compacte de mobilitate atît la nivel naţional, cît şi internaţional în scopul perfecţionării procesului de formare în conformitate cu traseul educaţional ales. Mobilitatea este organizată de către instituţia de învăţămînt mediu de specialitate.

Este posibilă mobilitatea elevilor în cadrul instituţiei de învăţămînt între domenii/specialităţi înrudite, cu respectarea reglementărilor specifice existente la nivel de colegiu, fără a fi afectate formaţiunile de studiu.

În programe de mobilitate pot participa elevii care au realizat integral Contractul de studii. Mobilitatea poate fi organizată începînd cu semestrul II de studii, cu excepţia ultimului semestru.

Dosarul de mobilitate cuprinde următoarele documente: Cererea/formularul de candidatură, Acordul /contractul de studii bilateral, Extrasul din foaia matricolă/Transcripţia notelor emis de colegiul gazdă şi de colegiul primitor, Catalogul cursurilor, Decizia de recunoaştere a creditelor.

Aprobarea dosarului de mobilitate se face de către directorul instituţiei, la recomandarea şefului se secţie.

Dosarul de mobilitate se întocmeşte şi se evaluează pînă la începerea anului/semestrului de studii.

Cursurile prevăzute în contractul de mobilitate pot fi echivalente cu cursurile din planul de învăţămînt a instituţiei de origine, asimilabile în cadrul aceluiaşi domeniu de formare profesională/specialităţi, acceptabile ca alternativă la cursurile existente.

Elevul implicat în programe de mobilitate în baza acordurilor de parteneriat, semnate între instituţia de origine şi o altă instituţie, va prezenta la întoarcere dovada privind activităţile desfăşurate şi examenele susţinute.

Autoritatea competentă abilitată a colegiului din ţară realizează recunoaşterea creditelor la revenirea elevului implicat în mobilitate. Sunt posibile următoarele variante:

* ***acceptarea*** - în cazul diferenţelor vizibile, dar tolerabile de conţinut;
* ***recunoaşterea*** - în cazul diferenţelor sesizabile de conţinut, dar cu finalităţi identice;
* ***echivalarea*** - în cazul conţinuturilor identice.

Elevul *nu este în drept să negocieze acceptarea/recunoaşterea/echivalarea* cu profesori în parte. Acordul, Extrasul din foaia matricolă/Transcripţia notelor realizează funcţia de recunoaştere a programului creditelor acumulate.

Recunoaşterea/echivalarea/acceptarea activităţilor/examenelor/perioadelor de studii se aprobă de Consiliul profesoral, la recomandarea şefului de secţie.

Creditele obţinute anterior la cursuri similare ca denumire, conţinut şi extindere (număr de ore în planul de învăţămînt) se echivalează automat atît în cadrul programelor de mobilitate, precum şi la transferul elevilor dintr-o instituţie de învăţămînt la alta.

Elevul care alege unităţi de curs cu o suprapunere de conţinut de cel puţin 2/3 acumulează creditele alocate doar uneia dintre acestea.

La cererea elevului creditele pentru un curs pot fi echivalate cu creditele obţinute la un alt curs echivalent sau superior (cu un număr mai mare de ore şi un volum mai detaliat) la o altă instituție de învățămînt sau specialitate.

 Susţinerea probelor de absolvire nu poate fi echivalată prin mobilităţi.

Se permite elevilor la completarea traseului individual de studii să selecteze 1-3 unităţi de curs incluse în planul de învăţămînt pentru audiere într-o altă instituţie de învăţămînt mediu de specialitate din ţară pe întreaga perioadă a studiilor.

**Lichidarea diferenţelor în planurile de învăţămînt**

1. Diferenţele în planurile de învăţămînt pot apărea din următoarele motive:

* transferul elevului din altă instituţie;
* transferul elevului la o altă specialitate;
* întreruperea studiilor/concediul academic;
* restabilirea la studii.

2. Lichidarea diferenţelor academice presupune:

* frecventarea cursurilor respective;
* realizarea sarcinilor preconizate pentru cursul respectiv;
* susţinerea formelor de evaluare şi obţinerea creditelor preconizate prin planul de învăţămînt.

Şeful de secţie, de comun acord cu catedrele de specialitate, stabileşte:

a) diferenţele din planurile de învăţămînt, care urmează a fi realizate;

b) perioada de susţinere a diferenţelor din planurile de învăţămînt;

c) cadrele didactice implicate în lichidarea diferenţelor academice.

##### *Drepturile şi responsabilităţile cadrelor didactice în condiţiile organizării*

##### *procesului educațional în bază de credite*

Cadrele didactice ***au dreptul*** la libertate academică în procesul de elaborare a unităţilor de curs oferite, incluse în planul de învăţămînt.

Unitățile de curs oferite, vor avea la bază curricula/programa analitică și vor realiza cerințele competențelor-cheie la specialitatea respectivă (standardului profesional).

Cadrele didactice ***trebuie*** :

* să elaboreze, să prezinte şi să realizeze curriculumul/programele analitice ale unităţilor de curs incluse în planul de învăţămînt;
* să stabilească finalităţile de studiu pentru fiecare unitate de curs;
* să diversifice formele şi modalităţile de evaluare curentă şi finală;
* să asigure corectitudinea, obiectivitatea şi transparenţa procesului de evaluare;
* să realizeze evidenţa prezenţei elevilor la ore;
* să respecte orarul;
* să acorde consultaţiile/îndrumările necesare.

# *Drepturile şi responsabilităţile elevului*

În perioada studiilor, elevul ***are dreptul*** să:

* beneficieze de toate facilităţile didactice ale instituţiei de învăţămînt mediu de specialitate pentru realizarea activităţilor preconizate prin planurile de învăţămînt;
* să-și constituie traseul educaţional propriu şi să completeze programul de studii individual în cadrul planului de învăţămînt;
* obţină informaţia solicitată despre situaţia şcolară proprie pe parcursul şi la finele semestrului;
* adune creditele acumulate, pentru a obţine o calificare complementară;
* obţină credite în avans, pentru a obţine o calificare complementară;
* urmeze în paralel o altă specialitate în condiţiile legislaţiei în vigoare;
* conteste nota, dacă o consideră incorectă (conform Regulamentului);
* beneficieze de un orar special de susţinere a sesiunilor de promovare în cazuri motivate întemeiat (caz de boală, participare la concursuri, olimpiade republicane şi internaţionale, competiţii, programe de mobilitate etc.);
* repete în regim cu plată cursul nepromovat, după un orar individual;
* solicite o prelungire a duratei de studii contra taxă, dacă la sfîrşitul perioadei legale a programului de studii nu a obţinut numărul stabilit de credite, necesar pentru obţinerea diplomei de studii la specialitatea dată;
* solicite un concediu academic de un an, în caz de pierdere a capacităţii de studii în legătură cu unele boli cronice, intervenţii chirurgicale, accidente etc. şi de pînă la trei ani - pentru îngrijirea copilului;
* să participe la diverse activităţi în cadrul instituţiei de învăţămînt, care nu sunt obligatorii prin planurile de învăţămînt;
* beneficieze de burse de mobilitate, pentru studii la alte colegii din ţară sau instituţii similare din străinătate, prin concurs;
* solicite transferul creditelor acumulate la un alt colegiu/specialitate parteneră, cu care colegiul de origine a încheiat un acord, pe cursuri, perioade compacte de studii;
* solicite cadrelor didactice consultaţii;
* participe în guvernarea instituţiei de învăţămînt, în care îşi face studiile;
* primească Suplimentul la diplomă de model stabilit de către Ministerul Educaţiei.

Elevul ***este obligat***:

* să se familiarizeze cu reglementările privind organizarea şi desfăşurarea procesului educațional în baza Sistemului Naţional de Credite de Studiu, tip ECTS;
* să includă în Contractul anual de studii unităţi de curs cu un număr de cel puţin 60 credite de studiu;
* să realizeze şi să promoveze toate cursurile obligatorii din planul de învăţămînt;
* să realizeze exigent şi la timp obligaţiile conform planului de învăţămînt şi curriculumul/programelor analitice în scopul unei pregătiri profesionale temeinice;
* să participe activ la toate formele de organizare a procesului de predare-învăţare-evaluare;
* să depună eforturi personale pentru a dobîndi finalităţile de studiu preconizate: a acumula cunoştinţe, a-şi dezvolta capacităţi şi a-şi forma competenţe;
* să frecventeze cursurile, lecțiile practice/de laborator, alte activităţi prevăzute de planul de învăţămînt;
* să susţină toate formele de evaluare curentă şi sumativă;
* să acumuleze numărul necesar de credite pentru promovarea semestrului, a anului de studii, pentru absolvire şi pentru obţinerea diplomei de studii medii de specialitate.

***Servicii de consiliere***

Funcția de cadru didactic îndrumător revine dirigintelui de grupă.

Cadru didactic îndrumător trebuie:

* să familiarizeze elevii cu rolul Sistemului Naţional de Credite de Studiu şi cu posibilităţile şi facilităţile oferite de acesta în organizarea procesului educațional;
* să explice elevilor structura şi modalitatea de organizare a procesului de învăţămînt în baza creditelor de studii, să pregătească materiale informative la subiect şi să le facă publice pe site-ul instituţiei şi prin materiale tipărite;
* să informeze elevii despre posibilităţile de studiu oferite de instituţia de învăţămînt: bibliotecă, laboratoare, ateliere, spaţii de studiu şi de odihnă etc.;
* să îndrumeze elevii la completarea Contractului de studii, în special la alegerea şi constituirea traseului individual de studiu, informîndu-i despre unităţile de curs oferite, precondiţiile existente, pentru a obţine calificarea solicitată;
* să asigure îndrumarea elevilor la alcătuirea programului de repetare a cursurilor nepromovate sau de majorare a notei;
* să informeze elevii asupra tematicii tezelor anuale, a lucrărilor/proiectelor de diplomă;
* să aducă la cunoştinţa elevilor programul de consultare/îndrumare: ora, ziua şi locul unde se va desfăşura;
* să asigure consultanţă în toate procedurile de mobilitate;
* să prezinte periodic informaţii şi propuneri privind funcţionarea Sistemului Naţional de Credite de Studiu şi perfecţionarea condiţiilor de aplicare.

Cadrul didactic îndrumător ***are dreptul***:

* să verifice elaborarea şi asigurarea în timp util a elevilor cu suportul metodic necesar pentru învăţare într-un domeniu de formare profesională/specialitate;
* să ajute elevii să-şi modifice traseul individual de studiu în caz de necesitate;
* să participe la şedinţele comisiilor, care examinează probleme de reuşită ale elevilor;
* să verifice cum se realizează evaluările continue în cadrul unităţilor de curs/disciplinelor.

Coordonatorul instituţional ECTS (director adjunct instruire/șeful de secție) ***trebuie***:

* să asigure angajamentul instituţiei în implementarea principiilor şi mecanismelor Sistemului Naţional de Credite de Studiu în contextul alocării, acordării, acumulării şi transferului de credite;
* să monitorizeze şi să suprevegheze mecanismul utilizării corecte a instrumentelor şi documentelor Sistemului Naţional de Credite de Studiu;
* să coordoneze, de rînd cu coordonatorii secţie/catedră, elaborarea şi editarea Dosarului informaţional /Catalogului cursurilor instituţionale;
* să monitorizeze realizarea consecventă a alocării/acordării/transferului /acumulării de credite la nivel de colegiu, la toate specilaităţile.

#### Administraţia instituţiei de învăţămînt *are responsabilitatea*:

* să asigure procesul de învăţămînt cu săli de curs, clase cu computere, săli de laborator şi echipament didactic necesare;
* să menţină o atmosferă sănătoasă de lucru şi competitivitate în colectivul didactic şi colectivul de elevi;
* să implice elevii în guvernarea instituţiilor de învăţămînt mediu de specialitate;
* să stimuleze activitatea cadrelor didactice şi aspiraţiile spre progres ale elevilor;
* să faciliteze şi să promoveze mobilitatea elevilor.

***Dispoziţii finale şi tranzitorii***

Regulamentul de organizare şi desfăşurare a procesului educațional în mediu de specialitate în baza Sistemului Naţional de Credite de Studiu se aplică integral tuturor elevilor admişi la studii în anul 2013-2014, fără a se face nici o excepţie privind drepturile şi obligaţiile.

Funcția de coordonatorii instituţionali ECTS revine directorului adjunct pentru instruire. Coordonatorii instituționali ECTS prezintă periodic informații și propuneri privind funcționarea sistemului de credite și perfecționarea condițiilor de aplicare.

Instituţiile de învăţămînt mediu de specialitate pot elabora regulamente proprii privind organizarea şi desfăşurarea procesului educațional în baza ECTS, cu detalierea articolelor prezentului regulament. Regulamentele instituţiilor nu vor conţine prevederi care sunt în contradicţie cu actualul regulament.

Toate reglementările suplimentare privind organizarea şi desfăşurarea procesului didactic în baza Sistemului Naţional de Credite de Studii se vor aproba de Ministerul Educației.